İslam İnqilabı Keşikçiləri Korpusu

İslam İnqilabı Keşikçiləri Korpusu və ya qısaca SEPAH (fars. سپاه پاسداران انقلاب اسلامی Sepāh-e Pāsdārān-e Enghelāb-e Eslāmi‎) — İran İslam Respublikasının silahlı qüvvələrinin ən böyük qoşunu. Tarixi İslam İnqilabı Keşikçiləri Korpusu İslam inqilabının ilk günlərində, 1979-cu ildə dini lider Ayətullah Xomeyni tərəfindən yaradılmışdır. İran Konstitusiyasına uyğun olaraq, daxili sabitliyin təmin edilməsi, inqilabın qorunması və "azğınlığın" qarşısının alınması kimi vəzifələri həyata keçirir. İnqilab keşikçilərinin quru, hava və dəniz qoşunlarında ümumilikdə 125,000 şəxsi heyət xidmət edir. İnqilab keşikçilərinin dəniz qoşunları Fars körfəzində hərəkətə nəzarəti təmin etmək vəzifəsi verilmiş ilk qoşundur. İnqilab keşikçiləri geniş iqtisadi fəaliyyətə malikdir və İran Milli Neft Şirkəti və İmam Rza Fondundan sonra ölkənin ən varlı təşkilatlarından biridir. Xalq arasında və xüsusilə İran diasporunda bu quruma mənsub şəxslər üçün farsca "keşikçi" mənasını verən "Pasdaran" ifadəsi işlədilir. İdeologiyayönümlü hərbi qurum olan İnqilab keşikçiləri İran cəmiyyətinin, demək olar ki, bütün sahələrində geniş rol oynayır. Prezident Mahmud Əhmədinejadın dövründə onun sosial, siyasi, hərbi və iqtisadi təsiri daha da artmış, 2009-cu il prezident seçkiləri və sonrakı iğtişaşların yatırılması zamanı bu rol xüsusilə aydın şəkildə özünü göstərmişdir. İnqilab keşikçilərinin media orqanı "Sepah News"dur. 2019-cu ildə ABŞ, Səudiyyə Ərəbistanı, Bəhreyn, 2022-ci ildə Kanada, 2025-ci ildə Paraqvay, Avstraliya, Ekvador və Argentina, 2026-cı ildə Avropa İttifaqı və Ukrayna tərəfindən terror təşkilatı kimi tanınmışdır. Quruluşu Bəsic 1979-cu ildə Ayətullah Xomeyninin əmri ilə yaradılmış paramilitar könüllü milis təşkilatıdır. Bu qurum birbaşa ali dini liderə tabedir. Hazırda rəsmi dini mərasimlərin təşkili, sosial xidmətlərin göstərilməsi, ictimai asayişin qorunması və müxalif toplaşmaların qarşısının alınması kimi fəaliyyətlər də daxil olmaqla daxili təhlükəsizlik qüvvələrinə dəstək verən struktur kimi fəaliyyət göstərir. Qüds qüvvələri Şah dövrünün müvafiq hərbi strukturlarının varisi kimi təqdim edilən elit Qüds Qüvvələrinin 2000– 000 nəfərlik şəxsi heyətdən ibarət olduğu ehtimal olunur. Bu qurum, əsasən, ölkə xaricində fəaliyyət göstərir. Aerokosmik Qüvvələr İnqilab Keşikçiləri Korpusu hava qüvvələridir və daha çox strateji raket qoşunu kimi tanınır. Gələcəkdə İran İslam Respublikasının Hava Qüvvələri ilə birləşdirilməsi ehtimal olunur. Dəniz Qüvvələri İnqilab Keşikçiləri Donanması 20 000 nəfərlik şəxsi heyətə və 1 500 döyüş gəmisinə malikdir. İran İslam Respublikasının Donanmasından ayrı fəaliyyət göstərir. Baş komandanları Cavad Mənsuri SEPAH-ın ilk qeyri-rəsmi komandanı hesab olunur və onun erkən formalaşma mərhələsində müvəqqəti rəhbər kimi fəaliyyət göstərmişdir. Abbas Ağazamani isə vəzifəyə İran Silahlı Qüvvələrinin Ali Baş Komandanı tərəfindən təyin edildiyi üçün qurumun ilk rəsmi əməliyyat komandanı sayılır. Həmçinin bax Xatəm əl-Ənbiya İnşaat Bazası İstinadlar